സിപിഐ എം അടൂര് ഏരിയ സെക്രട്ടറിക്ക് ഭീഷണി: മറുനാടന് മലയാളി ഷാജന് സ്കറിയക്കെതിരെ കേസ് അടൂര് സിപിഐ എം അടൂര് ഏരിയ സെക്രട്ടറിയും ബാര് അസോസിയേഷന് പ്രസിഡന്റുമായ അഡ്വ. എസ് മനോജിനെ ഭീഷണിപ്പെടുത്തി 10 ലക്ഷം രൂപ ആവശ്യപ്പെട്ട സംഭവത്തില് ഓണ്ലൈന് ചാനല് മറുനാടന് മലയാളിയുടെ മാനേജിങ് ഡയറക്ടര് ഷാജന് സ്കറിയക്കെതിരെ കേസെടുത്തു. ഷാജന് സ്കറിയക്കുപുറമെ ഓണ്ലൈന് ജില്ലാ ലേഖകന് വൈശാഖന്, പ്രദേശിക ലേഖകന് അരുണ് നെല്ലിമുകള് എന്നിവര്ക്കെതിരെയും അടൂര് പൊലീസ് കേസെടുത്തു. മനോജിനെതിരെ നിരന്തരം അപകീര്ത്തിപരമായ വാര്ത്തകള് മറുനാടന് മലയാളിയില് നല്കിയിരുന്നു. ആഗസ്റ്റ് 19ന് പകല് 12ന് 918801215730 എന്ന മൊബൈല് നമ്ബരില് നിന്നും ഷാജന് സ്കറിയ മനോജിനെ വിളിച്ച് വാര്ത്ത നല്കുന്നത് നിര്ത്താന് സെറ്റില്മെന്റിന് തയ്യാറാണെന്ന് പറഞ്ഞു. ഒന്നാം കക്ഷിയായ ഷാജന് സഖറിയ്ക്ക് 5 ലക്ഷം രൂപയും രണ്ടാം കക്ഷിയായ വൈശാഖന് മൂന്നു ലക്ഷം രൂപയും മൂന്നാം കക്ഷിയായ അരുണ് നെല്ലിമുകളിന് രണ്ട് ലക്ഷം രൂപയും നല്കണമെന്നും ആവശ്യപ്പെട്ടു. പണം നല്കിയില്ലെങ്കില് രാഷ്ടീയ ഭാവി തകര്ക്കുമെന്ന് ഭീഷണിപ്പെടുത്തിയതായും മനോജ് പൊലീസില് നല്കിയ മൊഴിയില് പറഞ്ഞു.